b'\n_START_ARTICLE_\nZgonik\n_START_SECTION_\nZgodovina\n_START_PARAGRAPH_\nVas Zgonik je prvi\xc4\x8d omenjena v listini iz leta 1275 s toponimom Suonich. Vir, ki omenja naselje Repni\xc4\x8d, je verjetno iz leta 1295. Drugi viri iz za\xc4\x8detka 14. stoletja pa navajajo vasi Sale\xc5\xbe, Samatorca, Bri\xc5\xa1\xc4\x8de, Koludrovica in Gabrovec. V knjigi Libro di Perticationi delle Ville di San Pelagio, Sgonich, S.Croce, Duino, Prosecho e Contovello scritto da\' Giusto Ravizza Notaro l\'anno 1525 so omenjeni vinogradi in potoki, ki so bili tistega leta v pristojnosti vasi Zgonik._NEWLINE_Leta 1494 je postal Zgonik sede\xc5\xbe \xc5\xbeupe, v katero je spadal tudi Sale\xc5\xbe, od leta 1524 pa \xc5\xa1e Repni\xc4\x8d. Leta 1811 je postal Zgonik sede\xc5\xbe istoimenske ob\xc4\x8dine, ki je zajemala vasi Samatorco, Sale\xc5\xbe, Koludrovco, Gabrovec, Repni\xc4\x8d, pa tudi vasi Nabre\xc5\xbeino, \xc5\xa0empolaj, Slivno, Veliki Repen in Brje._NEWLINE_Na podlagi vpisa kme\xc4\x8dkih dru\xc5\xbein v urbarje, ki je bil opravljen najkasneje do leta 1494, lahko razberemo, da je v Zgoniku in Sale\xc5\xbeu stanovalo 11 dru\xc5\xbein, v Repni\xc4\x8du pa \xc5\xa1tiri. V za\xc4\x8detku 19. stoletja so \xc5\xa1tele vasi tega podro\xc4\x8dja skoraj 1000 prebivalcev, v povpre\xc4\x8dju 5 oseb na dru\xc5\xbeino._NEWLINE_Do leta 1781, ko je bila v Habsbur\xc5\xa1kem cesarstvu ukinjena tlaka, so bili kmetje zgoni\xc5\xa1ke ob\xc4\x8dine podlo\xc5\xbeni pravni in plemi\xc5\xa1ki oblasti devinskih fevdalcev._NEWLINE_V za\xc4\x8detku 19. stoletja so postali sicer svobodni, toda podvr\xc5\xbeeni \xc2\xbbletnim, stalnim in neoprostljivim dajatvam v \xc5\xbeitu, raboti in denarju do urbarja Zemlji\xc5\xa1kega gospostva iz Devina\xc2\xab. Po letu 1849 so bili kmetje prosti fevdalnih dol\xc5\xbenosti, desetin in dajatev.\n_START_SECTION_\nKultura\n_START_PARAGRAPH_\nLeta 1878 je bilo v Zgoniku ustanovljeno Bralno dru\xc5\xa1tvo, ki je delovalo do leta 1894, leta 1899 pa Kmetijsko in konzumno dru\xc5\xa1tvo.\n_START_SECTION_\nPrva svetovna vojna\n_START_PARAGRAPH_\nPrvi ob\xc4\x8dani so na fronto prve svetovne vojne od\xc5\xa1li \xc5\xbee leta 1914. Podatki o prvi svetovni vojni na obmo\xc4\x8dju zgoni\xc5\xa1ke ob\xc4\x8dine se niso ohranili, iz nekaterih dogodkov (kakr\xc5\xa1en je bil npr. bombardiranje Samatorce), pa je mo\xc4\x8d sklepati, da je vojna na tem obmo\xc4\x8dju mo\xc4\x8dno pretresla prebivalce.\n_START_SECTION_\nFa\xc5\xa1isti\xc4\x8dni re\xc5\xbeim in Druga svetovna vojna\n_START_PARAGRAPH_\nPrvi izbruhi fa\xc5\xa1isti\xc4\x8dnega medvojnega nasilja so omenjeni leta 1922, 4. maja 1924 pa je bil prvi\xc4\x8d sestavljen zapisnik seje ob\xc4\x8dinskega sveta v italijan\xc5\xa1\xc4\x8dini. Konec tridesetih let in za\xc4\x8detek druge svetovne vojne sta sovpadala s preganjani in nasiljem fa\xc5\xa1isti\xc4\x8dnega re\xc5\xbeima, a tudi z upornim in partizanskim bojem, ki se mu je veliko mladih pridru\xc5\xbeilo pozimi leta 1941. V osvobodilnem boju je umrlo 53 prebivalcev zgoni\xc5\xa1ke ob\xc4\x8dine, ki jo je 29. marca 1945 osvobodila Gregor\xc4\x8di\xc4\x8deva brigada.\n_START_SECTION_\n\xc5\xa0olstvo\n_START_PARAGRAPH_\nPrvo osnovno \xc5\xa1olo so v Zgoniku odprli leta 1805.  Po letu 1864 so duhovnike nadomestili u\xc4\x8ditelji. Pouk poteka na obmo\xc4\x8dju ob\xc4\x8dine \xc5\xa1e danes: v vasi Gabrovec se nahaja ob\xc4\x8dinski vrtec, v Zgoniku pa osnovna \xc5\xa1ola "1. maj 1945", \xc5\xa1olanje pa otroci nadaljujejo najprej na Proseku, kasneje pa v Trstu.\n_START_SECTION_\nDemografski razvoj\n_START_PARAGRAPH_\nDemografsko stanje je ostalo v 19. stoletju razmeroma stati\xc4\x8dno. Leta 1871 je imela ob\xc4\x8dina 1345 prebivalcev, leta 1881 pa je \xc5\xa1tela 1330 prebivalcev, leta 1901 pa 1419. Razmerje med rojenimi in umrlimi izkazuje pozitivni saldo le takoj po prvi svetovni vojni, medtem ko bele\xc5\xbei negativne vrednosti vse do povojnih let._NEWLINE__NEWLINE_V vaseh zgoni\xc5\xa1ke ob\xc4\x8dine ni zaznati med celotnim 19. stoletjem tiste demografske rasti, ki je ozna\xc4\x8devala naselja tr\xc5\xbea\xc5\xa1ke okolice ali doline Glin\xc5\xa1\xc4\x8dice. Demografsko stanje Zgonika in sosednjih vasi sledi namre\xc4\x8d bolj vrednostim, ki so zna\xc4\x8dilne za od mestnega jedra oddaljenej\xc5\xa1a podro\xc4\x8dja, kjer gospodarski odnosi z mestom niso tako pogosti in so mo\xc5\xbenosti za razvoj sekundarnih dejavnosti veliko manj\xc5\xa1e. Ob skromnih dru\xc5\xbebeno-gospodarskih in mo\xc4\x8dno neustreznih higiensko-zdravstvenih razmerah je lahko tako porast prebivalstva zgolj minimalen.'